Polisiebeampte deur dieseldiewe doodgeskiet(Grafika: Viewfinder/GroundUp) ŉ Lid van die polisie se misdaadintelligensie-eenheid in Middelburg, Mpumalanga, is doodgeskiet en sy kollega gewond toe hulle gereageer het op inligting rakende die diefstal van diesel by ŉ myn. Volgens kapt. Dineo Lucy Sekgotodi, Valke-woordvoerder, het die beampte en sy kollega van die Middelburg-speurdiens Maandag in die vroeë oggendure op die inligting gereageer en na die betrokke myn naby die N4 gery. “Hulle het onderweg na die myn ŉ dieseltenker gewaar wat aan die beskrywing voldoen het. Die beamptes het ŉ U-draai gemaak en die tenker voorgekeer. Drie mans het uit die tenker geklim en op die beamptes losgebrand.” Albei beamptes is geskiet en gewond. Die een beampte het later aan sy beserings beswyk terwyl die ander beampte na ŉ hospitaal in Middelburg geneem is vir behandeling. Die verdagtes het van die toneel gevlug. Daar is op drie handwapens, ammunisie en selfone beslag gelê. Genl.maj. Nico Gerber, hoof van die Valke in Mpumalanga, het die aanval op die polisiebeamptes veroordeel. “Dit is ŉ hartseer dag wanneer polisiebeamptes doodgeskiet word wanneer hulle hul pligte uitvoer.”